මහනුවර රාජධානිය තුල රිසි සේ සැරිසරමින්, විවාහපත්වී, දරුවන් ලැබ, තමන්ගේම නිවෙස් තනවා තමන් රිසි ජීවනෝපායයක යෙදෙමින් සිටීමට රජුගේ අවසරය නැවියන්ට ලැබුනද, රාජධානියෙන් පිටවීමට වරම් නොලැබූහ. නාවික සේවක පිරිසෙන් බොහොමයක් මහනුවරදී දේශීය කතුන් හා විවාපත් ව බර්ගර් ජනයා බිහිකිරීමෙහිලා මහෝපකාරී වූ අතර දැනටද ඉංග්‍රීසි‍යට හුරු අවසන් නම් වලට උරුම කම් කියති. මැල්රියාව වැලඳුනු පියා මිය ඇදුනද, තොප්පි විවීම, භාණ්ඩ වෙළඳාම සහ සහල් හා තිරිඟු ‍හා බැඳි ව්‍යාපාරයන්හි නියැලුනු නොක්ස් දිවි ගැට ගැස ගැනීමට සමත් විය. දහනව වසක් අත් අඩංගුවේ පසුවුනු නොක්ස් අවසානයේදී තවත් සහයාකයෙකු හා එක්ව පැන ගොස් දිවයිනෙහි වයඹ වෙරළ තීරයෙහි පිහිටි ඕලන්ද ජනාවාසයක් වූ අරිප්පු වෙත ලඟා වූහ.